SET ปิดบวก 6 จุด รับแรงซื้อกลุ่มถ่านหิน-เดินเรือ แนะจับตาผลประชุมกนง.พรุ่งนี้
SET ปิดบวก 6 จุด รับแรงหนุนกลุ่มถ่านหิน-เดินเรือ หลังขานรับราคาถ่านหิน-ค่าระวางเรือปรับตัวขึ้น จับตาประชุมกนง.พรุ่งนี้ ส่วนพรุ่งนี้คงจะแกว่งทรงตัว โดยมีแนวรับ 1,620 แนวต้าน 1,635-1,640 จุด
9 พ.ย. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้แกว่งไซด์เวย์ทั้งในแดนบวก – ลบไม่มาก คล้ายกับตลาดต่างประเทศ โดยตลาดหุ้นในภูมิภาคเอเชียเคลื่อนไหวทั้งในแดนบวก – ลบในกรอบแคบ และตลาดในยุโรปเทรดบ่ายนี้ก็แกว่งในลักษณะทรงตัว จากปัจจัยเฉพาะตัวในแต่ละตลาด ส่วนใหญ่ก็เป็นเรื่องผลประกอบการของบริษัทจดทะเบียนในแต่ละตลาด
ส่วนบ้านเราหุ้นที่รีบาวด์ขึ้นมาในวันนี้เป็นหุ้นในกลุ่มถ่านหิน และกลุ่มเดินเรือ ตอบรับราคาถ่านหิน และค่าระวางเรือที่ปรับตัวขึ้น และยังคาดการณ์ผลประกอบการงวดไตรมาส 3/2564 จะออกมาดีด้วย อย่างไรก็ดียังต้องติดตามการทยอยประกาศผลประกอบการของบริษัทจดทะเบียนต่อไป และพรุ่งนี้ก็ติดตามการประชุมคณะกรรมการนโยบายการเงิน (กนง.) รวมถึงติดตามตัวเลขเงินเฟ้อของสหรัฐฯที่จะประกาศในวันพรุ่งนี้ด้วย
สำหรับแนวโน้มการลงทุนในวันพรุ่งนี้ (10 พ.ย. 2564) นายชัยยศ กล่าวว่า ตลาดฯคงจะแกว่งทรงตัว โดยมีแนวรับ 1,620 จุด ส่วนแนวต้าน 1,635-1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,226.83 ล้านบาท ปิดที่ 148.50 บาท ลดลง 0.50 บาท
PIN มูลค่าการซื้อขาย 3,155.50 ล้านบาท ปิดที่ 3.80 บาท ลดลง 0.10 บาท
PTT มูลค่าการซื้อขาย 2,635.26 ล้านบาท ปิดที่ 38.25 บาท ราคาไม่เปลี่ยนแปลง
SCB มูลค่าการซื้อขาย 2,499.93 ล้านบาท ปิดที่ 133.50 บาท เพิ่มขึ้น 0.50 บาท
CPALL มูลค่าการซื้อขาย 2,090.67 ล้านบาท ปิดที่ 65.25 บาท ลดลง 1.00 บาท
 